Wees waar jy wil wees | Net nog 'n paar gedagtes
← Hang jou drome in die wind
Ek is… laaste gedagte vir die Oujaar →
Posted on Desember 29, 2018 by Maree Clarkson
Onbyt by Salt Café in Salt Rock, Ballito – voel of ek op ‘n Griekse eiland is!
Presies 12 maande terug (op die 15de Desember 2017) het ons Gauteng verlaat – ALLES verkoop wat ons kon, alles weg gegee aan die wat wou hê, alles weggegooi wat oorgebly het, vaarwel gesê aan my tuin, my geliefde hoenders, my tuin voëltjies, die Bloekombome en die graslande van die Transvaal – en nou sit ons hier in Natal. ‘n Bekende (het baie hierheen gekom) tóg vreemde plek – die see is mos vir ‘n Gautenger net plek om te gaan vakansie hou. Almal droom van ‘n huisie by die see, en nou het dit realiteit geword!
Lui-lekker ontbyt of middagete by een van die vele restaurants met ‘n pragtige uitsig oor die see,
ligte aand-etes van volgraan brood met ‘n groen slaaitjie oor dit so warm is
en dae gevul met wonderlike sonskyn en ook reën, salige reën omtrent elke dag.
Ek sal nie jok nie – dis nie maklik om sommer net so, na 43 jaar in een plek, jou wortels op te ruk en te trek nie – ek mis my hoendertjies, ek mis my tuin en tuin voëls, ek mis bloekombome en ek mis GRAS! Aaah, daardie uitgestrekte savanna grasvlaktes van Gauteng! – maar hier by die kus is daar nou weer nuwe uitdagings. Ek ken min van die voëls, of slange, of plante groei, so nou is daar ‘n kans om weer iets nuuts te leer, nuwe avonture te onderneem, nuwe dinge om te ondersoek.
Dit kos net om nou na die lewe met nuwe oë te kyk, nuwe herinneringe te maak en nuwe vriendskappe te kweek. Ou vriendskappe is mos vir ewig, hulle sal nie weggaan nie, maar nuwe vriendskappe sal verseker dat mens alewig met nuwe oë na die lewe sal kyk.
Ek hoop jy is ook waar jy WIL wees! So geniet jou dag waar ookal jy mag wees! ♡♡♡ Maree
Posted in gedagtes	| Tagged ballito, kus, natal, nuwe omgewing, salt cafe, wees waar jy wil wees
4 thoughts on “Wees waar jy wil wees”
Desember 29, 2018 om 10:20
Maree, dit klink heerlik daar by jou, en lyk ook pragtig. Ek sit self na die see en kyk op ons stoepie hier aan die Suidkus.
Desember 29, 2018 om 15:49
Baie dankie vir die inloer Travel en ek stem, heerlik om op die stoep te sit en na die see te kyk!
Desember 30, 2018 om 07:01
Mag die nuwe fase in julle lewe wonderlik wees.
Desember 30, 2018 om 18:16
Baie dankie vir die mooi wens Toortsie, dit is al klaar in wording! xx